לתפוס את הראש ולא להאמין. כנגד כל הסיכויים והתחזיות, מכבי תל אביב זכתה הערב (א') באליפות אירופה בפעם השישית בתולדותיה לאחר שגברה 86:98 על ריאל מדריד בהארכה, בגמר יורוליג דרמטי שייחרט בדפי ההיסטוריה.
זו הייתה תצוגה מדהימה של קבוצה עם לב ענק, עם סגל נחות ותקציב נמוך. הצהובים השתמשו בנשק העיקרי שלהם - הנשמה ולא איפשרו לריאל מדריד לברוח כמעט לרגע. גם במחצית הראשונה, אחרי ריצת 2:19 של הספרדים - מכבי לא נכנסה ללחץ, ובעזרת העידוד האדיר של אלפי הישראלים במילאנו שמרה על משחק צמוד ומותח.
והפיניש... אוו הפיניש. עליו עוד ייכתב רבות ויסופר עשרות שנים קדימה כאחד מרגעי השיא של הכדורסל הישראלי. למרות איבוד יתרון של ארבע נקודות בשניות הסיום והליכה להארכה דרמטית - במאני טיים הייתה קבוצה אחת על הפרקט - מכבי תל אביב, שצבעה את אירופה בצהוב והביאה את הגביע לישראל.
לגמר הגדול דייויד בלאט עלה עם חמישייה הכוללת את דווין סמית', ריקי היקמן, גיא פניני, יוגב אוחיון וסופוקליס שחורציאניטיס. מנגד רודי פרננדס, ניקולה מירוטיץ', דארדן טרמל, סרחיו יול ויואניס בורוסיס עלו על הפרקט בשורות ריאל מדריד.
כבר בפתיחה חדירה של היקמן לסל לא צלחה, ומנגד פרננדס ידע להעניש עם שלשה קטלנית. מכבי ניסתה להכניס את סופו למשחק - בפעם הראשונה זה לא ממש הלך, הניסיון השני הסתיים עם נקודות ראשונות בגמר (2:3 לריאל). שתי הקבוצות איבדו ריכוז בהתקפה, אבל החבורה של בלאט התאוששה ראשונה, בעזרת נקודות נהדרות של סופו בצבע וליי אפ של אוחיון שהקפיץ את הישראלים ביציעי מילאנו (5:6 למכבי).
ההלם של הספרדים בהתקפה נמשך, והגיע לשיאו עם חסימה אדירה של סמית' על מירוטיץ', ושתיים קלות בצד השני. בורוסיס קטע את הבצורת עם קליעות עונשין מדויקות, אך אלו היו הדקות של סמית', שצלף מחוץ לקשת והוסיף עוד שתיים עם הלוח (7:13). כאן המומנטום הצהוב נגמר: רודריגס חימם את הידית ופתח ריצת 0:9, שנמשכה עם חדירות קלות של פליפה רייס. דאנק של אלכס טיוס היה אקורד הסיום של הרבע הראשון, 15:16 לריאל מדריד.
ריבאונד ההגנה המשיך לעשות לספסל של מכבי כאב ראש, כשפרננדס ניצל החטאה של בורוסיס להטבעה גדולה. ריאל היכתה במכבי תל אביב כשרודריגס קלע מהשלוש, בלאט הזעיק פסק זמן.
הרכבת המדרידאית לא עצרה לרגע - ריאל נהנתה מפאול טכני שנשרק נגד בלאט, דאנק של מרקוס סלוטר הגדיל את היתרון ל-11 נקודות (15:26) והשלים ריצה מדהימה של הבלאנקוס, 2:19. טייריס רייס ניסה לקחת אחריות כשסחט עבירה עם סל, אבל עוד שלשה של ג'יי סי קארול לא נתנה למכבי להתקרב. מלחמת הרייס-ים התחילה כשפליפה הכניס את הצהובים לבוץ עם ארבע רצופות, טייריס צימק ושמר את מכבי בתמונה.
הצהובים-כחולים עשו הכל כדי לשמור על חלום הגביע בחיים: ריקי היקמן דייק מהקו, דייויד בלו נכנס למשחק וההגנה האגרסיבית גרמה לאיבודי כדור בצד הלבן. מי אם לא בלו לקח את הזריקה האחרונה של המחצית, וצלף שלשה משוגעת שהחזירה את האמונה - רק 33:35 לספרדים, מכבי במינוס שתיים בירידה להפסקה.
את הרבע השלישי פרננדס המצוין פתח עם קליעה מחוץ לקשת, סופו ידע לענות לו מיד עם מהלך של סל ועבירה. שלוש דקות בתוך המחצית השנייה הגיע המהפך לו חיכו אלפי הישראלים במילאנו: שלשה של סמית' ועוד שתיים של היקמן נתנו למכבי את היתרון, 40:41 מטורף.
מכבי בדרך הנכונה? לא ממש. ריצת 0:5 נתנה לבלאנקוס שוב יתרון 4, היקמן פגע מבחוץ ושמר על משחק מותח (44:45 לריאל). אלכס טיוס, שעשה עבודה נהדרת באותן דקות, המשיך את הנדנדה על לוח התוצאות, היתרון החליף ידיים כל דקה. סופו היה שם כשמכבי נזקקה לו עם עוד נקודות בצבע, אך במהלך הבא עשה פאול טיפשי, הרביעי שלו במשחק. סלים של פרננדס ורודריגס, גיבורי ריאל הערב, השאירו את יתרון שתי הנקודות בצד של ריאל - 53:55, המתח בשיאו לקראת הרבע המכריע.
טיוס השווה ל-55:55 מיד עם פתיחת הרבע הרביעי, רודריגס הגיב עם זריקה מדויקת מטווח השלוש. הקצב לא נרגע, וטייריס רייס, גיבור הניצחון על צסק"א, החזיר את מכבי לעמדת הובלה - 58:60. קרב השלשות היה בעיצומו, מירוטיץ' בצד אחד, בלו בצד שני (61:63 למכבי). השחקנים של בלאט נלחמו על כל כדור, נזרקו על הפרקט בכל הזדמנות, וסופו, אחד מהלוחמים הגדולים של מכבי, ספג באותן דקות את העבירה החמישית שלו וסיים את העונה האירופית.
שש דקות לסיום המשחק - הידית של רודריגס המשיכה לתפקד, והתוצאה שוב התהפכה לזכות הספרדים (63:64). פספוס קריטי של טייריס רייס שוב סיבך את מכבי, וטרמל הגדיל לפלוס ארבע. היקמן ורייס לא ויתרו, נתנו פייט ועם ארבע רצופות משלהם איזנו ל-67:67.
שתי דקות לסיום - הדרמה לא נפסקת: ריבאונד התקפה קריטי של טיוס הגדיל ל-67:69, מירוטיץ' שוב השווה. דייויד בלו קלע מתחת לסל, והחטאה של מירוטיץ' נתנה למכבי את הפתח שהיא הייתה צריכה. ליי אפ של טייריס רייס הציב את מכבי בעמדת עליונות נפלאה בדקה האחרונה, 69:73.
למרות הלחץ הכבד, היד של רודריגס לא רעדה מקו העונשין, והוא הצליח לצמק ל-73:71. 30 שניות לסיום, היקמן קיבל צ'אנס לגמור את הסיפור אבל החטיא מתחת לסל, בורוסיס גם הוא נשלח לקו וקלע את שתי הזריקות. הכדור המכריע הגיע לידיים של טייריס רייס, שפיספס את הניסיון לקלוע שלשת ניצחון - 73:73, גמר היורוליג הולך להארכה.
מירוטיץ' הפגין עצבים מברזל כשדייק פעמיים מהעונשין, טייריס רייס שהחטיא את השלשה האחרונה פגע הפעם והחזיר את היתרון למכבי (75:76). בורוסיס נשלח שוב לקו וקלע, אבל רייס המשיך לחפות על הפספוס עם דקות פשוט ענקיות: גם הוא לא החמיץ מהעונשין, והוסיף עוד סל מדהים מהשלוש - 77:81 למכבי.
הגל הצהוב-כחול המשיך להכות בריאל: האלי הופ יפהפה של טיוס ונקודות של רייס מהקו נתנו למכבי יתרון שש נקודות (79:85), דקה וחצי לסיום ואפשר כבר להרגיש את הגביע. רודריגס השאיר לריאל תקווה קטנה עם שלשה משלו, טיוס חיסל את החלום הספרדיים. אוחיון והיקמן חתמו את החגיגה, 86:98 צהוב, גביע אירופה של מכבי תל אביב!!!!
טייריס רייס, שנבחר ל-MVP של הפיינל פור, הוביל את קלעי מכבי עם 26 נקודות. ריקי היקמן הוסיף 18, דווין סמית' קלע 15, בלו סיים עם 14, אלכס טיוס עם 12. סופו רשם 9 נקודות, יוגב אוחיון הוסיף 4.
21 נקודות ומשחק נפלא של סרחיו רודריגס לא הועילו לריאל. פרננדס קלע 15, פליפה רייס וניקולה מירוטיץ' סיימו עם 12 כ"א, דארדן טרמל קלע 7, ג'יי סי קארול רשם 5 נקודות. מרקוס סלאוטר סוגר את הרשימה עם 2 נקודות.
חגגתם בחו"ל את הניצחון הצהוב? שלחו לנו תמונות וסרטונים למייל האדום .